b'\n_START_ARTICLE_\nRazhudnikovke\n_START_SECTION_\nRaz\xc5\xa1irjenost\n_START_PARAGRAPH_\nDru\xc5\xbeina je raz\xc5\xa1irjena po vseh tropskih in zmernih predelih sveta. Najdemo jih na vseh celinah. Ve\xc4\x8dina vrst izvira iz srednje in ju\xc5\xbene Amerike, dolo\xc4\x8dene vrste pa so avtohtone tudi v Avstraliji. V na\xc5\xa1em okolju je ve\xc4\x8d avtohtonih vrst razhudnikov, vendar so vse strupene.\n_START_SECTION_\nZna\xc4\x8dilnosti\n_START_PARAGRAPH_\nVe\xc4\x8dina razhudnikovk je pokon\xc4\x8dnih ali plaze\xc4\x8dih, enoletnih ali trajnih zeli\xc5\xa1\xc4\x8d. Nekatere so grmovnate (kustovnica Lycium, kladivnik Cestrum), nekatere so majhna drevesca (nekatere vrste rodov Cyphomandra in Dunalia).\n_START_SECTION_\nListi\n_START_PARAGRAPH_\nListi so zelo razli\xc4\x8dni po obliki in velikosti. Lahko so celi ali na razli\xc4\x8dne na\xc4\x8dine deljeni, vedno so brez prilistov, najve\xc4\x8dkrat so premenjalni.\n_START_SECTION_\nSocvetje\n_START_PARAGRAPH_\nZna\xc4\x8dilno socvetje je zalistni pakobul ali ve\xc4\x8d pakobulov skupaj. V\xc4\x8dasih je lahko pokrnelo na en sam cvet (kristavec Datura, Nierembergia, Mandragora)._NEWLINE_Cvetovi so dvospolni, obi\xc4\x8dajno zvezdasti in sestavljeni iz petih (redko do desetih) ven\xc4\x8dnih listov. \xc4\x8ca\xc5\xa1ni listi so deloma zrasli, obi\xc4\x8dajno trajni in pogosto pove\xc4\x8dani, da obdajajo plod (vol\xc4\x8dje jabolko Physalis, Nicandra). Ven\xc4\x8dni listi so razli\xc4\x8dno mo\xc4\x8dno zrasli, tako da je venec lahko okrogel in plo\xc5\xa1\xc4\x8dat (razhudnik Solanum, Lycopersicon), zvonast (Nicandra, Withania, Mandragora) ali cevast (kladivnik Cestrum, tobak Nicotiana). V\xc4\x8dasih je venec dvoustnat (Schizanthus)._NEWLINE_Pra\xc5\xa1nikov je pet (redko \xc5\xa1tiri do osem), ki so prirasli na ven\xc4\x8dno cev in so premenjalno name\xc5\xa1\xc4\x8deni proti ven\xc4\x8dnim listom. Pra\xc5\xa1nice se obi\xc4\x8dajno dotikajo, vendar niso zrasle._NEWLINE_Plodnica je nadrasla, sestvljena iz dveh zraslih plodnih listov, z enim vratom.\n_START_SECTION_\nPlod in seme\n_START_PARAGRAPH_\nPlod, ki vsebuje \xc5\xa1tevilna semena, je jagoda, ki se ne odpira (razhudnik Solanum, vol\xc4\x8dja \xc4\x8de\xc5\xa1nja Atropa, paprika Capscum, Saracha, Nicandra) ali manj pogosto glavica (kristavec Datura, zobnik Hyoscyamus, bunika Scopolia, Salpiglossis). Semena vsebujejo obilen endosperm.'